b'\n_START_ARTICLE_\nGardinerjev seznam hieroglifov\n_START_PARAGRAPH_\nGardinerjev seznam hieroglifov je seznam najpogostej\xc5\xa1ih egip\xc4\x8danskih hieroglifov, ki ga je sestavil angle\xc5\xa1ki egiptolog, jezikoslovec in filolog Alan Gardiner. Seznam se \xc5\xa1teje za standardni vir za preu\xc4\x8devanje egip\xc4\x8danskih hieroglifov._NEWLINE_Gardinerjev seznam vsebuje samo najpogostej\xc5\xa1e oblike, vendar vklju\xc4\x8duje tudi ob\xc5\xa1irne podkategorije ter pokon\xc4\x8dne in le\xc5\xbee\xc4\x8de oblike \xc5\xa1tevilnih hieroglifov. V seznam so vklju\xc4\x8dene tudi razli\xc4\x8dno velike razli\xc4\x8dice, ki olaj\xc5\xa1ajo branje hieroglifov v blokih besedila. Budgejev seznam hieroglifov, ki vsebuje okoli 1000 hieroglifov, razli\xc4\x8dnih velikosti ne upo\xc5\xa1teva._NEWLINE_Seznam ne vsebuje navzkri\xc5\xbenih indeksov. Ko je nek znak uvr\xc5\xa1\xc4\x8den na seznam, se pojavi samo enkrat, zato se njegovi drugi pomeni lahko spregledajo. Znak G16 (nbt\xe1\xbb\x89), na primer, je ideogram za Dve gospe in sicer boginji Vad\xc5\xbeet (kobra) in Nehbet (beloglavi jastreb). Ideogram je kot G16 uvr\xc5\xa1\xc4\x8den samo na seznam pti\xc4\x8dev, na seznam bogov in plazilcev pa ne._NEWLINE_Druge Gardinerjeve podkategorije so okraj\xc5\xa1ave in poosebljene oblike znakov ali celo celotni podsklopi, ki so se uporabljali zlasti v Knjigi mrtvih.'